《泊澎湖》
清代·张湄

大担门外渡横洋，群山灭影流汤汤。天水相交上下碧，中间一叶凌波飏。

少焉红沟映霞赩，倏忽黑蛟翻怒墨。陆离斑驳异彩腾，绘画乾坤须五色。

针盘远指天南交，苍茫四瞩心悁劳。直上樯梢索西屿，亚班趫捷如飞猱。

澎湖环岛三十六，历历人烟出渔屋。未须沧海成桑田，结网临渊食粗足。

我来寄泊妈宫湾，舳舻屹立凝丘山。三夜惊涛春客枕，梦魂跌宕雷霆间。

海翁望雨忧如渴，极目园畴断馀嶭。北风可但济行舟，唤起痴龙驱旱魃。

作者简介：浙江钱塘人，字鹭洲，号南漪，又号柳渔。雍正十一年进士，官至兵科给事中。工诗，与金志章、厉鹗等以诗相切磋。有《柳渔诗钞》。